L'Eliana recull 142 tones més de residus separats en els primers mesos de 2025
03 de abril de 2025

• La localitat ha reduït en 117 tones la fracció resta —contenidor gris— respecte al mateix període de l'any anterior.

L'alcalde de l'Eliana, Salva Torrent, va presentar en el ple municipal de març l'últim informe sobre la gestió de residus urbans, corresponent als mesos de gener i febrer de 2025. Les dades confirmen una tendència positiva, amb una reducció de residus mesclats i un increment en la recollida de residus separats.

La reducció de 117 tones en la fracció resta —contenidor gris— suposa un avanç significatiu en la disminució de residus destinats a abocadors, en comparació amb el mateix període de l'any anterior, quan el nou sistema de gestió encara no estava en marxa.

La recollida selectiva dels residus ha experimentat un creixement notable respecte al mateix període de 2024, especialment en matèria orgànica (+74 tones) i paper i cartó (+36 tones). Per part seua, la fracció d'envasos lleugers s'ha incrementat en 6 tones, el vidre en 19 més —en part gràcies a l'ampliació de 55 nous contenidors en barris—, la de tèxtil en 2, l'oli usat en quasi mitja tona i la poda en 5.

En total, la recollida de residus reciclables va créixer en 142 tones, la qual cosa demostra, segons Torrent, “una major conscienciació ciutadana i una gestió més eficient dels residus, encara que el veritable repte continua sent reduir encara més els residus destinats a abocadors, que ens costa a tots els veïns i veïnes 30 euros per tona”.

A més del benefici ambiental, aquesta millora tindrà un impacte econòmic positiu: l'augment en la recollida d'envasos lleugers i paper/cartó suposarà majors ingressos per part d'Ecoembes, mentre que la reducció de residus mesclats permetrà un estalvi estimat de 2.112 € en l'impost estatal a l'abocament.